Article: «Un recorregut per les extensions en català dels programes Mozilla»
2005-02-10 00:00:00

Toni Hermoso Pulido Els programes del projecte [Mozilla](http://www.mozilla.org/) es caracteritzen, entre altres motius, per la gran quantitat de característiques atractives que ofereixen als usuaris per a poder gaudir d'Internet amb tota la seva intensitat. No obstant, aquells usuaris més experts, curiosos o amb interessos especials, poden voler algunes característiques o paràmetres de personalització que normalment els programes no inclouen per defecte. La resposta a aquestes necessitats poden ser les extensions.  Una extensió és aquell programari, sovint de mida modesta, que s'instal·la a sobre d'unes aplicacions per a oferir noves possibilitats o capacitat de configuració. Les extensions s'han fet molt populars d'ençà de l'arribada del navegador [Firefox](http://www.softcatala.org/projectes/mozilla/#firefox), amb el que gràcies a aquestes, es multipliquen les seves possibilitats. Alguns d'aquests extres els podíem ja trobar al conjunt d'aplicacions del clàssic [Mozilla](http://www.softcatala.org/projectes/mozilla/#mozilla); però en altres casos, s'ha contribuït amb novetats molt suggerents. No només tenim extensions per al Firefox, sinó també per al Mozilla o el [Thunderbird](http://www.softcatala.org/projectes/mozilla/#thunderbird). Aquest èxit i diversitat és perquè, per a la creació d'aquestes mini-aplicacions, s'utilitza tecnologia molt coneguda i fiable basada en els mateixos estàndards de la xarxa ([XUL](http://www.mozilla.org/catalog/architecture/xul/), [CSS](http://www.w3.org/Style/CSS/), [Javascript](http://wp.netscape.com/eng/mozilla/3.0/handbook/javascript/), etc.); i també gràcies al compromís general de la comunitat d'usuaris i desenvolupadors amb els principis i hàbits del [programari lliure](http://www.gnu.org/philosophy/free-sw.ca.html). Per motius de seguretat, no cal oblidar que preferiblement les extensions han d'instal·lar-se des de llocs de confiança com ara [Mozilla.org](http://www.mozilla.org/) o [Softcatalà](http://www.softcatala.org/). Per sort, els programes Mozilla, especialment el Firefox, incorporen per defecte mesures per a evitar molts dels abusos que podrien fer-se sense coneixement de l'usuari per part de possibles atacants externs. A continuació presentem un recull d'algunes de les [extensions traduïdes al català](http://www.softcatala.org/projectes/mozilla/#extensions) que podeu trobar a la pàgina de [traducció del projecte Mozilla](http://www.softcatala.org/projectes/mozilla/). En algunes ocasions, les hem citat amb la sortida de les noves versions dels programes principals. Per a millorar la qualitat de la navegació, en destaquem unes quantes. Per exemple, [Sage](http://www.softcatala.org/projectes/mozilla/#sage), una extensió que ofereix una alternativa al sistema d'[adreces d'interès actives](http://www.mozilla-europe.org/ca/products/firefox/live-bookmarks/) del Firefox per a gestionar els canals RSS. D'aquesta manera, podem seguir fàcilment els titulars dels nostres blocs i llocs de notícies preferits. Gràcies a l'opció d'exportació, és possible compartir la llista de canals subscrits amb altres usuaris. [Spellbound](http://www.softcatala.org/projectes/mozilla/#spellbound) aporta al Firefox el motor de correcció que utilitza la missatgeria del Mozilla i així revisar l'ortografia dels texts que podem enviar des dels formularis o quadres de text. És un bon costum fer servir aquesta utilitat per a millorar el nostre redactat. Els altres participants als fòrums on hi freqüentem ho agrairan. Per a fer-nos la vida més fàcil amb els texts a la xarxa, també tenim [BBCode](http://www.softcatala.org/projectes/mozilla/#bbcode), que ens serveix per a afegir sense esforços els marcadors d'estil adequats als nostres escrits. [IE View](http://www.softcatala.org/projectes/mozilla/#ieview), que només funciona a sistemes operatius Windows, afegeix l'opció de poder visualitzar la pàgina on estem actualment o obrir un enllaç amb l'[Internet Explorer](http://www.microsoft.com/windows/ie/default.asp). Aquesta és una eina excel·lent per ajudar a detectar les mancances de disseny i menyspreu als [estàndards oberts](http://www.softcatala.org/articles/article11.htm) d'aquelles pàgines que no es puguin consultar utilitzant el nostre navegador preferit. En aquest mateix grup d'extensions tenim [MozCC](http://www.softcatala.org/projectes/mozilla/#mozcc), una senzilla extensió que ajuda al navegant a identificar gràficament, a l'extrem dret de la barra d'estat, aquells continguts del web que estiguin llicenciats sota algunes de les llicències [Creative Commons](http://www.softcatala.org/articles/article47.htm). Per altra banda, per a potenciar la missatgeria tenim l'[Enigmail](http://www.softcatala.org/projectes/mozilla/#enigmail), una extensió per al Mozilla i el Thunderbird, que ofereix aquelles possibilitats de privadesa personal del programa [GnuPG](http://www.gnupg.org/howtos/ca/GPGMiniHowto.html) que poden demanar els usuaris interessats en una correspondència més segura. Per a facilitar el desenvolupament web, tenim eines com ara l'extensió [WebDeveloper](http://www.softcatala.org/projectes/mozilla/#webdevel), que posa a primera mà algunes de les opcions més comunes de la creació web; com ara l'edició de CSS, el control de les galetes o la inspecció de codi font. Extensions com ara el [Minimizetotray](http://www.softcatala.org/projectes/mozilla/#minimizetotray) o el [TailleTextPlus](http://www.softcatala.org/projectes/mozilla/#tailletext) afegeixen als programes Mozilla característiques que podrien ja venir per defecte o com a opció a les preferències, i que segurament podrien incorporar-se en un futur. En el primer cas, fer que les finestres dels programes es minimitzin a la safata del sistema. I en el segon, unes icones que poden afegir-se a les barres d'eines per a augmentar o reduir la mida del text de la pàgina amb un clic. Finalment, cal destacar altres extensions com ara el [Calendar](http://www.softcatala.org/projectes/mozilla/#calendar), el [Chatzilla](http://www.softcatala.org/projectes/mozilla/#chatzilla) o el [MozImage](http://www.softcatala.org/projectes/mozilla/#mozimage), que proporcionen funcionalitats molt diferents a les que podríem associar als programes base on s'instal·len. El Calendar és una agenda i gestor de calendaris que ens permet organitzar les nostres cites i compromisos. El Chatzilla és una aplicació d'IRC amb la que podrem mantenir xerrades a diverses sales des d'una interfície amigable i segura. I el MozImage és una compacta utilitat per a visualitzar les imatges del nostre ordinador movent-nos a través de carpetes i fitxers. Les dues primeres, de fet, ja hi són incloses a les versions binàries en català del Mozilla, però han d'instal·lar-se al Firefox o al Thunderbird si en volem gaudir-ne. Hi ha moltes més extensions a la xarxa que encara no tenen traducció a la nostra llengua, si hi esteu interessats, podeu subscriure-us a la [llista](http://www.softcatala.org/llistes/) del Navegador de Softcatalà i col·laborar per catalanitzar-ne'n més amb l'ajuda d'aquestes [instruccions](http://www.softcatala.org/projectes/mozilla/#ajuda).